Veebruar 2015

Veebruar 2015, kroonika

2015. aasta veebruar algas pühapäeval ja lõppes 28 ööpäeva pärast laupäeval.

1. veebruar

 Ameerika Ühendriikides algas Ühinenud Terasetööliste ametiühingu korraldatud streik üheksas suures keemiatehases, mille eesmärk on sundida naftafirmasid allkirjastama uut üleriigilist kollektiivlepingut, mis hõlmaks kokku 63 keemiatehase töölisi.
 Austraalia lahtistel meistrivõistlustel tennises tuli meeste üksikmängus meistriks Serbia tennisist Novak Đoković, kes võitis finaalmängus Suurbritannia tennisisti Andy Murrayt. Tegemist oli Đokovići viienda turniirivõiduga Austraalia lahtistel meistrivõistlustel.
 Hiinas Hongkongis algasid taas tuhandete osavõtjatega meeleavaldused demokraatlike valimiste toetuseks. 
 Jeemenis andsid šiiitidest al-Ḩūthiyyūni mässulised parteidele kolm päeva aega poliitilise kriisi lahendamiseks ja lubasid selle ebaõnnestumise korral välja tulla omapoolse lahendusega.
 Lõuna-Sudaani president Salva Kiir Mayardit ja mässuliste juht Riek Machar allkirjastasid Etioopias toimunud läbirääkimistel kokkuleppe relvakonflikti lahendamiseks, mis kohustab vaenupooli sõjategevuse hiljemalt 5. märtsiks lõpetama.
 Nigeeria kirdeosas ründasid islamistliku äärmusorganisatsiooni Boko Haram võitlejad Maiduguri linna. Kokkupõrgetes mässuliste ja sõdurite vahel hukkus vähemalt 8 inimest. Islamistid soovivad muuta Maiduguri enda loodava islamiriigi pealinnaks.
 Tai pealinnas Bangkokis plahvatasid luksusliku Siam Paragoni kaubanduskeskuse juures kaks torupommi. Inimohvreid ja muid suuremaid kahjustusi pommid kaasa ei toonud, kuid tegemist oli esimeste taoliste rünnakutega alates mais 2014 toimunud sõjaväelisest riigipöördest.
 Ukraina lõunaosas Hersoni oblastis kaitseväe välilaagris toimunud plahvatuses ning selle tulemusel puhkenud põlengus hukkus 6 ja sai vigastada 11 Ukraina kaitseväelast.
 Ungari pealinnas Budapestis kogunesid tuhanded inimesed demonstratsioonile parlamendi ette, et meenutada valitsevale erakonnale Fidesz Ungari kohustusi läänemaailma ja Euroopa Liidu ees. Peaminister Viktor Orbáni valitsus on üha enam silma paistnud Euroopa Liidule vastandumise ja Venemaa-meelse poliitikaga.
 Eestis alustas Eesti Sisekaitseakadeemia politsei- ja piirivalvekolledži direktorina tööd Priit Heinsoo.

2. veebruar

 Ameerika Ühendriigid kehtestasid viisapiirangud mitmetele praegustele ja endistele Venezuela riigiametnikele, keda seostatakse inimõiguste rikkumisega ja korruptsiooniga.
 Ameerika Ühendriikide president Barack Obama esitas 2016. aasta riigieelarve kava, mille mahuks on 3,99 triljonit USA dollarit. Kavandatud eelarvepuudujääk on seejuures 474 miljardit USA dollarit.
 Argentina edelaosa tabas 6,3-magnituudine maavärin, mille epitsenter asus San Luisi linnast 93 km edelas. Suurtest purustustest ja inimohvritest teateid ei laekunud.
 Austria pealinnas Viinis toimus Saksamaalt alguse saanud islamiseerumise vastase liikumise PEGIDA korraldatud esimene meeleavaldus. Sellel osales umbes 250 inimest, lisaks oli sama palju inimesi tulnud meelt avaldama PEGIDA seisukohtade vastu. Meeleavaldusi turvas ligi 1200 politseinikku.
 Egiptuse pealinnas Kairos mõistis kohus keelustatud Muslimi Vennaskonna 183 toetajat surma politseinike tapmises osalemise eest.
 Kreeka peaminister Aléxis Tsípras teatas, et välistab pöördumise Venemaa poole finantsabi saamiseks ja kavatseb jätkata selleteemalisi läbirääkimisi Euroopa Liidu riikidega. Tsípras kinnitas seda oma esimese välisvisiidi ajal Küprose pealinnas Nikosias antud pressikonverentsil.
 Prantsusmaa kinolevisse jõudis Eesti režissööri Ilmar Raagi lavastatud mängufilm "Kertu".
 Prantsusmaal Lille'is algas kohtuprotsess Rahvusvahelise Valuutafondi endise juhi Dominique Strauss-Kahni üle, keda süüdistatakse prostitutsiooni vahendamises.
 Soome jaekaubanduskontsern Stockmann teatas, et müüb kaupluste keti Seppälä keti senisele juhile Eveliina Melentjeffile. Tehingu maksumust ei avaldatud.
 Tuneesia peaministrikandidaat Habib Essid avalikustas oma kavandatava valitsuskabineti uue koosseisu, kuhu erinevalt varasemast kuulusid nüüd ka riigi suurima islamistliku erakonna Ḩarakat an-Nahḑah esindajad.
 Ukrainas tabas Donetski linna taas suurtükituli, hukkus vähemalt 1 tsiviilisik. Ühtlasi teatasid Ukraina kaitsejõudude esindajad, et viimase 24 tunni jooksul hukkus kokkupõrgetes venemeelsete mässulistega 5 Ukraina valitsusvägede võitlejat.
 Vene Õigeusu Kiriku pea, Moskva ja kogu Venemaa patriarh Kirill teatas ametlikult oikumeenilise dialoogi lõpetamisest Soome Evangeelse Luterliku Kirikuga, sest ei saa nõustuda Soome kiriku positsiooniga samasooliste abielu küsimuses.
 Eestisse saabus talvistele õppustele Hollandi soomusüksus, et harjutada koostegevust Scoutspataljoniga.
 Eesti väliskaubandus- ja ettevõtlusminister Anne Sulling alustas koos äridelegatsiooniga neli päeva kestvat visiiti Prantsusmaal.
 Tallinna toomkirikus pühitsesid piiskopid Einar Soone ja Andres Taul ning peapiiskop emeeritus Andres Põder Eesti Evangeelse Luterliku Kiriku uueks peapiiskopiks Urmas Viilma. Ametisse pühitsemise tseremoonial osalesid ka peaminister Taavi Rõivas, justiitsminister Andres Anvelt, siseminister Hanno Pevkur, sotsiaalkaitseminister Helmen Kütt ja välisminister Keit Pentus-Rosimannus.
 Tartus avati Ihaste sild. Silla avamistseremoonial osalesid ka majandus- ja taristuminister Urve Palo ning tervise- ja tööminister Urmas Kruuse.
 Tartus Vanemuise kontserdimajas tähistati piduliku kontserdiga 95 aasta möödumist Tartu rahu sõlmimisest. Kontserdil osalesid teiste seas ka president Toomas Hendrik Ilves, peaminister Taavi Rõivas ning tervise- ja tööminister Urmas Kruuse.

3. veebruar

 Bangladeshis ründasid liiklusboikotti kehtestada üritanud opositsiooni aktivistid öösel pealinna Dhakasse suundunud liinibussi, heites selle pihta bensiinipomme. Pommidest alguse saanud bussipõlengus hukkus 7 inimest ja veel 16 inimest sai vigastada, paljud neist eluohtlikult.
 Islamistlik äärmusorganisatsioon Islamiriik avaldas internetis video nende käes vangis olnud Jordaania õhuvägede piloodi elusalt põletamisest. Reaktsioonina toimunule lubas Jordaania kuningas ‘Abd Allāh II täielikku ja halastamatut sõda organisatsiooni vastu.
 Itaalias astus ametisse president Sergio Mattarella.
 Kanadas teatas avalikkusele ootamatult oma tagasiastumisest välisminister John Baird. Tema kohuseid asus täitma rahvusvahelise kaubanduse minister Edward Fast.
 Prantsusmaal Nice'is rünnati kohalikku juudi kultuurikeskust turvanud sõdureid. Kaks sõdurit said ründaja noahoopidest vigastada, ründaja ja tema oletatav kaasosaline peeti sündmuskohal kinni.
 Rahvusvaheline Kohus otsustas, et Horvaatia ja Serbia ei viinud 1990. aastate Jugoslaavia sõdades teineteise elanikkonna vastu ellu genotsiidipoliitikat. Kohus tunnistas, et mõlemad riigid sooritasid sõjakuritegusid, kuid tegemist ei olnud süstemaatiliselt kavandatud genotsiidiga.
 Türgi ajakirjandus teatas, et Türgi võimud tühistasid Ameerika Ühendriikides elava islamivaimuliku, president Recep Tayyip Erdoğani peamise kriitiku Fethullah Güleni passi. Türgi välisministeerium keeldus sel teemal kommentaare andmast.
 Eestit külastas Euroopa Komisjoni asepresident Frans Timmermans, kes kohtus siin peaminister Taavi Rõivasega.
 Eestis oli ametlikul visiidil Sloveenia peaminister Miro Cerar, kes kohtus siin oma Eesti kolleegi Taavi Rõivasega.
 Eestisse saabusid kahepäevasele visiidile Läti välisminister Edgars Rinkēvičs, Leedu välisminister Linas Linkevičius, Belgia välis- ja eurominister Didier Reynders, Hollandi välisminister Bert Koenders ning Luksemburgi välis- ja eurominister Jean Asselborn. Ministrid külastasid Eestit välisminister Keit Pentus-Rosimannuse kutsel ja kohtusid ka peaminister Taavi Rõivasega.
 Eestis Ämaris avati Logistikapataljoni ja logistikakooli uued kasarmud.
 Otepääl lõppesid 2015. aasta Euroopa meistrivõistlused laskesuusatamises.

4. veebruar

 Ameerika Ühendriikide kaitseministri kandidaat Ashton Carter teatas, et teeks ametisse kinnitamise korral ettepaneku alustada Ukrainale relvastuse tarnimist.
 Euroopa Keskpank teatas, et lõpetab Kreeka valitsuse võlakirjade aktsepteerimise laenude tagatisena.
 Hiina Vabariigis Taipei Songshani lennujaamast startinud TransAsia Airwaysi lennuki ATR 72 piloot andis umbes 2 minutit pärast õhkutõusmist Mayday kutsungi ning mõne aja pärast tegi lennuk hädamaandumise jõkke. Lennuki pardal oli 58 inimest, kellest vähemalt 42 hukkus.
 Itaalia endise peaministri Silvio Berlusconi erakond Forza Italia teatas, et loobub valitseva Demokraatliku Parteiga sõlmitud kokkuleppest riigi- ja konstitutsioonireformi läbiviimiseks. Otsuse tingis Sergio Mattarella valimine Itaalia presidendiks, kelle kandidatuuri Forza Italia ei toetanud.
 Kameruni põhjaosas Fotokoli linnas tappis äärmuslik islamiliikumine Boko Haram üle 100 inimese. Boko Harami võitlejad ründasid inimesi mošees ja kodudes ning süütasid mitmeid maju. Lisaks hukkus linna juures toimunud kokkupõrgetes valitsusvägede ja islamistide vahel vähemalt 8 sõdurit ja umbes 50 Boko Harami võitlejat.
 Poola parlament määras presidendivalimiste kuupäevaks 10. mai.
 Taani panganduskontsern Danske Bank Group teatas, et muudab oma strateegiat Baltimaades, keskendudes edaspidi peamiselt äripangandusele ja personaalpanganduse klientidele. Muuhulgas tähendab uus strateegia pangakontorite ulatuslikku sulgemist.
 Ukrainas saavutasid venemeelsed mässulised peaaegu täieliku kontrolli Vuglegirski linna üle. Kuigi Ukraina valitsus väitis, et osa linnast on veel valitsusvägede kontrolli all, ei suutnud kohapeal viibivad välisajakirjanikud valitsusvägede kohalolu linnas tuvastada.
 Ungari peaminister Viktor Orbán teatas, et tema valitsuse välispoliitika prioriteediks on heade suhete säilitamine nii Saksamaa kui ka Venemaaga.
 Eesti majandus- ja taristuminister Urve Palo oli visiidil Rapla maakonnas, kus ta kohtus sealsete omavalitsusjuhtidega ja külastab kohalikke ettevõtteid.

5. veebruar

 Ameerika Ühendriikide riigisekretär John Kerry saabus visiidile Ukrainasse.
 Belgias Brüsselis toimus NATO Põhja-Atlandi Nõukogu istung, kus Eestit esindas kaitseminister Sven Mikser.
 Saksamaa ajaleht Die Welt avaldas intervjuu Ukraina presidendi Petro Porošenkoga, milles viimane kutsus NATO riike üles toetama Ukraina kaitsejõude sõjatehnikaga.
 Saksamaa liidukantsler Angela Merkel ja Prantsusmaa president François Hollande kohtusid Ukraina pealinnas Kiievis Ukraina presidendi Petro Porošenkoga. Viietunnise kohtumise raames arutati võimalusi sõjalise konflikti lõpetamiseks Ukrainas.
 Tuneesia parlament kiitis heaks peaministrikandidaadi Habib Essidi valitsuskabineti, mille toetuseks andis oma hääle 217-liikmelise parlamendi 166 liiget.
 Eesti president Toomas Hendrik Ilves andis Kaitseväe juhatajale Riho Terrasele kindralleitnandi auastme. Ühtlasi ülendas ta Kaitseväe juhataja asetäitja Artur Tiganiku brigaadikindraliks ja Kaitseväe Peastaabi ülema Igor Schvede kommodooriks.

6. veebruar

 Ameerika Ühendriikide asepresident Joe Biden alustas visiiti Euroopas, mille raames kohtub ta Brüsselis Euroopa Liidu tippjuhtidega ja osaleb Münchenis toimuval julgeolekukonverentsil.
 Egiptuse armee teatas, et tappis Siinai poolsaarel korraldatud julgeolekuoperatsiooni käigus õhurünnakutega 27 islamisti.
 Hiina ja Tai leppisid kokku sõjalise koostöö tihendamises järgmise viie aasta kestel.
 Ida-Timoris astus tagasi peaminister Xanana Gusmão.
 Itaalias läks seitse juhtivat poliitikut, teiste seas üks minister ja mitu senaatorit, valitsuskoalitsiooni kuuluvast liberaaltsentristlikust erakonnast Scelta Civica üle valitsuskoalitsiooni juhtivasse Demokraatlikusse Parteisse.
 Jeemeni pealinna Sanaad kontrollivad šiiitidest al-Ḩūthiyyūni mässulised saatsid laiali riigi parlamendi ja asusid ise teostama riigivalitsemist, lubades peatselt moodustada ka uue ajutise seadusandliku kogu.
 Jordaania pealinnas Ammanis osalesid tuhanded inimesed meeleavaldusel, millel nõuti kättemaksu islamistlikule äärmusorganisatsioonile Islamiriik Jordaania õhujõudude piloodi elusast peast põletamise eest.
 Läti pealinnas Riias toimus Euroopa Liidu energeetikaministrite kohtumine.
 Mauritiuse politsei vahistas kahtlustatuna vandenõu organiseerimises ja rahapesus riigi endise peaministri Navinchandra Ramgoolami. Järgmisel päeval vabastati ta kautsjoni vastu.
 Saksamaal Münchenis algas kolmepäevane julgeolekukonverents, kus Eestit esindasid president Toomas Hendrik Ilves, välisminister Keit Pentus-Rosimannus ja Euroopa Parlamendi liige Urmas Paet.
 Saksamaa liidukantsler Angela Merkel ja Prantsusmaa president François Hollande saabusid Venemaa pealinna Moskvasse, et arutada president Vladimir Putiniga võimalusi sõjategevuse lõpetamiseks Ukrainas.
 Tuneesias astus ametisse peaminister Habib Essidi valitsus.
 Eesti politsei pidas Pärnu maakonnas kinni Läti poliitilise aktivisti Aleksandr Gaponenko, kellele on kehtestatud Eestisse sissesõidu keeld. Samal päeval saadeti ta Eestist tagasi Lätisse.

7. veebruar

 Ameerika Ühendriikide kuues rafineerimis- ja keemiatehases alates 1. veebruarist streikinud ametiühing Ühinenud Terasetöölised teatas streigi laiendamisest veel kahte rafineerimistehasesse.
 Ameerika Ühendriikides Georgia osariigis Douglasville'is ründas mees tulirelvaga oma eksabikaasat ja tema uut perekonda. Rünnakus hukkus neli inimest, seejärel lasi mees maha ka iseenda.
 Burkina Faso pealinnas Ouagadougous nõudsid tuhanded inimesed meeleavaldusel presidendi kaardiväe laialisaatmist. Rahva meelepaha tingis kaardiväe sekkumine poliitikasse, nimelt oli selle juhtkond mõni päev varem nõudnud peaminister Yacouba Isaac Zida tagasiastumist.
 Indias Delhi liiduterritooriumil toimunud kohaliku parlamendi valimistel sai riigis valitsev erakond Bharatiya Janata Party hävitavalt lüüa, pälvides vaid 32,3% valijate toetuse ja 3 kohta parlamendis. Ülejäänud 67 parlamendikohta läksid suhteliselt uuele ja väikesele erakonnale Aam Aadmi, mida toetas 54,3% valijatest.
 Nigeeria keskvalimiskomisjon lükkas esialgu 14. veebruaril toimuma pidanud presidendi- ja parlamendivalimised edasi 28. märtsile.
 Slovakkias toimus konservatiivsete liikumiste algatatud referendum, millega sooviti defineerida abielu liiduna ühe mehe ja ühe naise vahel ning keelustada samasoolistel paaridel laste adopteerimine ja kasvatamine. Väga madala osavõtu tõttu – hääletas ainult 21,4% hääleõiguslikest kodanikest – kukkus referendum läbi.
 Eestis toimus lauluvõistluse Eesti Laul 2015 esimene poolfinaal.

8. veebruar

 Ameerika Ühendriikides Los Angeleses toimus Grammy auhindade gala. Enim auhindu sai Suurbritannia laulja Sam Smith, kes võitis Grammy neljas kategoorias, kaasa arvatud parima laulu ("Stay with Me") ja parima uue artisti kategoorias. 2014. aasta parimaks albumiks tunnistati Becki "Morning Phase".
 Egiptuses Kairo jalgpallistaadionil puhkesid kokkupõrked jalgpallifännide vahel. Kokkupõrgetes ja politsei katsete tulemusel jalgpallifänne ohjeldada hukkus vähemalt 22 inimest. Toimunu järel peatasid Egiptuse võimud rahvusliku jalgpalliliiga matšide toimumise määramata ajaks.
 Ekvatoriaal-Guineas lõppesid 2015. aasta Aafrika rahvaste karikavõistlused jalgpallis. Finaalmängus Elevandiluuranniku ja Ghana vahel tuli penaltiseeria järel tulemusega 9:8 karikavõitjaks Elevandiluuranniku jalgpallikoondis.
 Guatemala lõunaosas evakueeriti Fuego vulkaani aktiviseerumise tõttu oma kodudest sadu inimesi.
 Jordaania õhuvägede ülem teatas, et Jordaania on korraldanud viimase kolme päeva jooksul äärmusliku islamiorganisatsiooni Islamiriik positsioonidele 56 õhurünnakut.
 Nigeri armee lõi tagasi äärmusliku islamiorganisatsiooni Boko Haram rünnaku riigi kaguosas asuvale Diffa linnale. Hiljem samal päeval linna turul toimunud enesetaputerroristi rünnakus hukkus 5 ja sai vigastada veel 15 inimest.
 Suurbritannias tehti teatavaks Briti Filmi- ja Telekunsti Akadeemia auhinnad. Parima režissööri ja parima filmi auhinna said vastavalt Richard Linklater ja tema lavastatud film "Poisipõli". Parima kohandatud stsenaariumi ja parima Briti filmi auhinna võitis "Kõiksuse teooria". Parima meespeaosatäitja auhinna sai Stephen Hawkingi rolli eest samas filmis Eddie Redmayne, parima naispeaosatäitja auhinna Julianne Moore rolli eest filmis "Still Alice". Parima mees- ja naiskõrvalosatäitja auhinnad läksid vastavalt J. K. Simmonsile ja Patricia Arquette'ile.
 Ukrainas Donetski laki- ja värvitehases toimus plahvatus. Donetskit kontrollivate venemeelsete mässuliste sõnul põhjustas plahvatuse tehast tabanud mürsk, Ukraina kaitsejõudude arvamuse kohaselt oli tegemist mässuliste enda hooletusest ja tuleohutunõuete rikkumisest tingitud õnnetusega.

9. veebruar

 Ameerika Ühendriikide Ülemkohus lükkas tagasi Alabama osariigi peaprokuröri taotluse peatada samasooliste abielu jõustumine osariigis ja see muutus samast päevast seaduslikuks. Vaatamata sellele otsustas enamik Alabama kohtunikke järgida Alabama Ülemkohtu esimehe Roy Moore'i varasemaid juhiseid keelduda samasoolistele paaridele abielutunnistuste väljastamisest, mida Moore ei tühistanud ka pärast Ameerika Ühendriikide Ülemkohtu otsust.
 Austraalia peaminister ja Austraalia Liberaalse Partei esimees Tony Abbott võitis erakonnasisese usaldushääletuse, mis andis talle mandaadi jätkata nii valitsusjuhi kui ka erakonna esimehena.
 Belgias Brüsselis toimus Euroopa Liidu välisministrite kohtumine, kus osales ka Eesti välisminister Keit Pentus-Rosimannus. Kohtumise peamisteks teemadeks oli julgeolekuolukord Aafrikas ja Lähis-Idas. Ühtlasi otsustati laiendada finants- ja sissesõidupiiranguid mitmete Venemaa ametiisikute ja Ukraina separatistide suhtes, kuid nende sanktsioonide jõustumine lükati nädala võrra edasi, et soodustada rahuläbirääkimisi Ukraina kriisi lahendamiseks.
 Bosnia ja Hertsegoviina presidentuur tegi ettepaneku valitsuse moodustamiseks Denis Zvizdićile. Bosnia ja Hertsegoviina oli olnud ilma alalise valitsuseta alates oktoobris 2014 toimunud parlamendivalimistest.
 Kanadas astus välisministrina ametisse senine kaitseminister Rob Nicholson. Uueks kaitseministriks nimetati sellega seoses Jason Kenney.
 Prantsusmaal Marseille's avasid relvastatud isikud tule linna politseiülema auto pihta. Tulistamises keegi vigastada ei saanud, ilmselt oli tegemist narkokaubandusega seotud vahejuhtumiga. Sündmus leidis aset vaid mõned tunnid enne peaminister Manuel Vallsi külaskäiku Marseille'sse.
 Saksamaal suleti turvatöötajate streigi tõttu üheks päevaks Hamburgi lennujaam. 
 Somaalia parlament kiitis häältega 191:22 heaks peaminister Cumar Cabdirashiid Cali Sharmaarke valitsuskabineti koosseisu.
 Venemaa president Vladimir Putin alustas kahepäevast visiiti Egiptuses.
 Eesti sotsiaalkaitseminister Helmen Kütt oli ametlikul visiidil Taanis.
 Eesti kultuuriministeeriumi juures tegutsev niinimetatud pornokomisjon tunnistas Kaur Kenderi lühijutu "Untitled 12", mille Kender avaldas 2014. aasta detsembris portaalis nihilist.fm, pornograafiliseks teoseks. Selle teose avaldamise tõttu algatati varem Kenderi suhtes kriminaalasi, mille käigus palutigi komisjonilt ekspertarvamust. Lühijutus oli kujutatud lapse seksuaalset kuritarvitamist.
 Tallinnas toimus ajalehe Postimees korraldatud arvamusliidrite lõunasöök, mille ettekannete läbivaks teemaks olid seekord soorollide ja soolise võrdõiguslikkuse küsimused.

10. veebruar

 Kreeka välisminister Nikólaos Kotziás esitas oma visiidi ajal Saksamaale ametliku nõude teise maailmasõja ajal Kreekale tekitatud kahjude hüvitamiseks, mille Saksamaa valitsus ka kohe tagasi lükkas.
 Malaisia ülemkohus jättis menetlusse võtmata homoseksuaalses vahekorras süüdistatud opositsioonijuhi, endise asepeaministri Ibrahim Anwari apellatsioonkaebuse ja jättis jõusse eelmisel aastal Anwarile määratud viieaastase vangistuse. Anwar ise on nimetanud süüdistust poliitiliselt motiveerituks.
 Ukrainas alustasid venemeelsed mässulised uut pealetungi strateegiliselt olulisele Debaltseve linnale. Ukraina Rahvuskaart alustas omakorda pealetungi mässuliste positsioonidele Mariupoli lähistel. Ühtlasi tulistati ilmselt mässuliste kontrolli all olevalt territooriumilt rakettidega valitsusvägede kontrolli all olevat Kramatorski linna, kus hukkus vähemalt 25 inimest, nende seas 17 tsiviilisikut.
 Valgevenes Minskis toimus niinimetatud Ukraina kontaktgrupi kohtumine, mille raames mingit kokkulepet relvarahu sõlmimise osas ei saavutatud.
 Eesti president Toomas Hendrik Ilves võttis vastu Botswana suursaadiku Lameck Nthekela, Iraagi suursaadiku Saad A. W. Jawad Kindeeli ja Laose suursaadiku Sithong Chitnhothinhi volikirjad.
 Eesti väliskaubandus- ja ettevõtlusminister Anne Sulling alustas kahepäevast visiiti Tartus, et kohtuda sealsete ettevõtjatega.
 Rahva Ühtsuse Erakonnast lahkus selle teine aseesimees Margus Annuk.

11. veebruar

 Ameerika Ühendriikide president Barack Obama taotles Ameerika Ühendriikide Kongressilt luba kasutada islamistliku äärmusorganisatsiooni Islamiriik vastu laiendatud sõjalist jõudu. Obama soovis Kongressilt luba piiratud ulatuses maavägede kasutamiseks Islamiriigi vastu ja määratles sõjalise missiooni maksimaalse pikkusena kolm aastat.
 Belgias mõistis kohus 12 aastaks vangi islamistliku rühmituse Sharia4Belgium juhi Fouad Belkacemi, kes oma rühmituse kaudu värbas noori muslimeid Süüriasse islamistide väeüksustesse. Lisaks sai lühema vanglakaristuse veel 44 sama rühmituse liiget.
 Birma president Thein Sein allkirjastas seaduse, mis võimaldab rahvahääletuse korras muuta riigi põhiseadust. Selles nähakse muuhulgas võimalust tühistada need seadusesätted, mis ei luba poliitilise opositsiooni juhil Aung San Suu Kyil kandideerida presidendiks.
 Bosnia ja Hertsegoviina parlamendi esindajatekoda kinnitas häältega 28:5 Denis Zvizdići riigi peaministriks.
 Ida-Timori president Taur Matan Ruak tegi uue valitsuse moodustamise ülesandeks senisele tervishoiuministrile Rui Maria de Araújole.
 Itaalias mõistis kohus 32 inimese tapmises süüdi kaks aastat tagasi põhja läinud ristluslaeva Costa Concordia kapteni Francesco Schettino ja määras talle 16-aastase vanglakaristuse.
 Kreeka peaminister Aléxis Tsíprase valitsus võitis häältega 162:137 parlamendis toimunud usaldushääletuse.
 Kreeka välisminister Nikólaos Kotziás alustas visiiti Venemaa pealinnas Moskvas, et pidada läbirääkimisi oma Venemaa kolleegi Sergei Lavroviga.
 Nigeeria kirdeosas Gambaru linnas ründasid islamistliku äärmusorganisatsiooni Boko Haram võitlejad Tšaadi väeüksusi, mis olid saabunud Nigeeriasse islamistide vastaseid sõjalisi operatsioone läbi viima. Kaheksa Tšaadi sõdurit said haavata.
 Suurbritannia sulges julgeolekuriskide tõttu oma saatkonna Jeemeni pealinnas Sanaas. Eelmisel päeval tegid sama ka Ameerika Ühendriigid, hiljem samal päeval järgis nende kahe riigi eeskuju ka Prantsusmaa. Tuhanded jeemenlased avaldasid Sanaas meelt al-Ḩūthiyyūni mässuliste võimu vastu.
 Ukrainas jätkasid venemeelsed mässulised uut pealetungi strateegiliselt olulisele Debaltseve linnale. Ukraina ametlike allikate teatel hukkus lahingutes ööpäeva jooksul 19 ja sai haavata veel 78 valitsusvägede sõdurit.
 Ukrainas Donetski kesklinnas tabas mürsk bussijaama. Hukkus vähemalt kuus inimest.
 Valgevenes Minskis algas Ukraina rahukõneluste järjekordne voor, kus osalesid teiste seas ka Ukraina, Valgevene, Venemaa, Prantsusmaa ja Saksamaa riigijuhid.
 Venemaal Volgogradi oblastis kukkus alla treeninglennul olnud hävituslennuk Suhhoi Su-24
 Eesti peaminister Taavi Rõivas alustas kolmepäevast töövisiiti Belgias Brüsselis.
 Eesti rahandusminister Maris Lauri kohtus Helsingis Maailmapanga presidendi Jim Yong-kimiga ja suundus sealt edasi Brüsselisse, kus ta osales samal päeval toimunud euroala rahandusministrite erakorralisel kohtumisel.
 Eestis alustati üleminekut ühtsele hädaabinumbrile 112, millele helistades saab edaspidi lisaks kiirabile ja tuletõrjele välja kutsuda ka politsei.
 XII Riigikogu võttis vastu uue riigikaitseseaduse.

12. veebruar

 Ameerika Ühendriikide Senat kiitis häältega 93:5 heaks Ashton Carteri kandidatuuri kaitseministri ametikohale.
 Belgias Brüsselis toimus Euroopa Ülemkogu mitteametlik kohtumine, kus Eestit esindas peaminister Taavi Rõivas. Ürituse kesksed teemad olid terrorismivastane võitlus, Ukraina olukord ning majandus- ja rahaliidu koordineerimise tõhustamine.
 Kongo Demokraatliku Vabariigi keskvalimiskomisjon määras presidendivalimiste toimumise kuupäevaks 27. novembri.
 Lõuna-Aafrika Vabariigi parlamendi istungilt eemaldati turvateenistuse poolt opositsioonilise vasakäärmusliku erakonna Majanduslikud Vabadusvõitlejad saadikud, kes segasid president Jacob Zuma kõnet.
 Moldova parlamendis ei saanud peaministrikandidaat Iurie Leancă pakutud valitsuskabinet vajalikku toetust. Valitsuse heaks kiitmiseks oleks vaja olnud vähemalt 51 parlamendiliikme toetus, Leancă esitatud valitsuskabineti koosseisu toetas vaid 42 saadikut.
 Valgevene pealinnas Minskis toimunud Ukraina rahukõnelustel lepiti kokku uue relvarahu kehtestamises, mis hakkab kehtima 15. veebruarist.
 Eesti president Toomas Hendrik Ilves võttis vastu Ghana suursaadiku Akua Sena Dansu, Küprose suursaadiku Evangelos Savva ja Togo suursaadiku Kwami Christophe Dikenou volikirjad.
 Eesti valitsus kinnitas 2014. aasta riiklike kultuuripreemiate laureaadid. Aastapreemiad pälvisid helilooja Jüri Reinvere, filmirežissöör Martti Helde, animaatorid Priit Pärn ja Olga Pärn, näitekirjanik Hendrik Lindepuu ning teatritegelased Lembit Peterson, Lilja Blumenfeld, Tiina Mölder, Marius Peterson, Rene Liivamägi ja Sander Põldsaar. Riiklikud kultuuri elutööpreemiad määrati kirjanik Ene Mihkelsonile, lavastaja Kalju Komissarovile ja kunstnik Raul Meelele.
 Eesti välisminister Keit Pentus-Rosimannus pidas XII Riigikogu ees ettekande, milles andis ülevaate Eesti välispoliitilisest olukorrast. Kaasettekande pidas Riigikogu väliskomisjoni esimees Marko Mihkelson.
 Eesti Maksumaksjate Liit kuulutas 2014. aasta maksumaksja vaenlaseks endise rahandusministri Jürgen Ligi ja koos temaga kogu Reformierakonna. Maksumaksja sõbraks valiti Eesti Vabaerakond.
 Tallinnas Nordic Hotel Forumis algas Majanduskoostöö ja Arengu Organisatsiooni rahvusvaheline hariduskonverents "Andmete roll hariduse juhtimises". Konverentsi avas Eesti poolelt haridus- ja teadusminister Jevgeni Ossinovski.
 Sotsiaaldemokraatliku Erakonna endine esimees Jüri Pihl astus erakonnast välja, põhjendades seda oma eemalejäämisega tegevpoliitikast ja sooviga keskenduda tegevusele ettevõtluses.

13. veebruar

 Ameerika Ühendriikides teatas oma tagasiastumisest Oregoni osariigi kuberner John Kitzhaber. Tema tagasiastumine jõustub 18. veebruaril.
 Itaalia teatas samuti oma saatkonna sulgemisest Jeemeni pealinnas Sanaas. Samal päeval teatas oma diplomaatide evakueerimisest ka Saudi Araabia. Varem olid julgeolekukaalutlustel oma saatkonnad seal sulgenud ka Ameerika Ühendriigid, Prantsusmaa ja Suurbritannia. 
 Kanada politsei teatas, et neil õnnestus ära hoida valentinipäevaks kavandatud rünnak Halifaxis Nova Scotia osariigis, mille raames kavandasid 19-aastane kanada mees ja 23-aastane ameerika naine panna kohalikus kaubanduskeskuses toime massimõrva.
 Lõuna-Sudaani valitsus otsustas pärast relvarahu katkemist valitsusvägede ja mässuliste vahel, et tühistab juunisse kavandatud parlamendi- ja presidendivalimised ning taotleb parlamendilt nii president Salva Kiir Mayarditi kui ka parlamendi enda volituste pikendamist.
 Mehhikos Nuevo Leóni osariigis toimunud kaubarongi ja bussi kokkupõrkes hukkus vähemalt 16 inimest ja veel 30 inimest sai eri raskusastmega vigastusi.
 Pakistanis Peshawari linnas toimus rünnak šiiitide mošeele. Islamiliikumise Ţālebān võitlejad tungisid mošeesse reedese palvuse ajal ja avasid seal tule, samuti lõhati kolm pommi. Kokku hukkus rünnakus vähemalt 19 inimest.
 Türgis suuremates linnades toimusid meeleavaldused usuõpetuse laiendamise vastu Türgi koolides. İzmiris kasutas politsei meeleavalduse laialiajamiseks veekahureid. 
 Eesti peaminister Taavi Rõivas külastas Belgias Mons'is NATO Euroopa vägede kõrgemat väejuhatust. Samal pärastlõunal siirdus peaminister kahepäevasele töövisiidile Luksemburgi.
 Eesti siseminister Hanno Pevkur andis siseministeeriumi hoones üles regionaalarengu auhinnad "Regionaalmaasikas".
 Tallinnas Eesti Näituste messikeskuses algas turismimess "Tourest". Messi avas majandus- ja taristuminister Urve Palo.

14. veebruar

 Austraalias ja Uus-Meremaal algasid 29. märtsini kestvad kriketi maailmameistrivõistlused.
 Austraalias astus Queenslandi osariigi peaministrina ametisse Annastacia Palaszczuk.
 Kreeka valitsus lubas sulgeda illegaalsete immigrantide kinnipidamislaagrid, mida Ühinenud Rahvaste Organisatsioon ja mitmed inimõiguste organisatsioonid on korduvalt kritiseerinud seal valitsevate ebainimlike tingimuste tõttu.
 Moldova president Nicolae Timofti nimetas uueks peaministrikandidaadiks Chiril Gaburici.
 Nigeeria kirdeosas lõid valitsusväed tagasi äärmusliku islamiliikumise Boko Haram võitlejate rünnaku Gombe linnale.
 Paavst Franciscus nimetas ametisse 20 uut kardinali.
 Taani pealinnas Kopenhaagenis toimus kaks tulistamist, milles hukkus kokku 2 ja sai haavata 5 inimest. Esimene tulistamine leidis aset kohvikus, kus peeti debatti sõnavabaduse teemadel ja kus viibis ka prohvet Muḩammadi karikatuuridega tuntuks saanud rootsi kunstnik Lars Vilks. Õhtul tulistati teises linnaosas juudi sünagoogi. Mõlemas tulistamises hukkus üks inimene. Taani peaminister Helle Thorning-Schmidt nimetas toimunut poliitiliselt motiveeritud terrorirünnakuks.
 Eestis toimus lauluvõistluse Eesti Laul 2015 teine poolfinaal.
 Tallinnas toimus Junior Achievementi korraldatud õpilasfirmade laat, kus oma tooteid ja teenuseid esitles kokku 160 õpilasfirmat. Lisaks Eesti õpilasfirmadele olid esindatud ka õpilasfirmad Türgist, Gruusiast, Lätist ja Rootsist.

15. veebruar

 Islamistlik äärmusorganisatsioon Islamiriik avaldas internetis video, millel oli kujutatud 21 Egiptuse kristlase mõrva.
 Nigeeria kirdeosas Damaturu linna bussijaamas hukkus enesetaputerroristi rünnakus vähemalt 7 ja sai vigastada veel üle 30 inimese. Rünnaku eest keegi vastutust ei võtnud, kuid peamiseks kahtlusaluseks oli islamistlik äärmusrühmitus Boko Haram.
 Saksamaal Hamburgi liidumaal toimusid kohaliku parlamendi valimised, mille võitis 45,6% valijate toetusega Saksamaa Sotsiaaldemokraatlik Partei. See tulemuse andis neile 121-kohalises parlamendis 58 kohta. Hamburgi parlamenti pääses 8 kohaga ka 6,1% valijate toetuse pälvinud euroskeptiline erakond Alternatiiv Saksamaale, millele need olid esimesed parlamendikohad Saksamaa läänepoolsetes liidumaades. Üldine valimisaktiivsus oli 56,6%.
 Singapuri valitsus teatas, et peaminister Lee Hsien Loongil on diagnoositud eesnäärmevähk ja ta siirdub järgmisest päevast kasvaja eemaldamiseks haiguspuhkusele.
 Taanis Kopenhaagenis Nørrebro raudteejaamas lasi politsei maha eelmisel päeval 2 inimest tapnud ja 5 inimest haavanud 22-aastase Omar Abdel Hamid El-Husseini, kes oli just hiljuti vabanenud vanglast, kus ta oli sattunud ilmselt äärmuslike islamistide mõju alla.
 Ukrainas hakkas kehtima vaherahu valitsusvägede ja venemeelsete mässuliste vahel. Mässulised jätkasid aga strateegiliselt olulise Debaltseve linna tulistamist, sest teatasid, et Debaltseve on nende territoorium ja vaherahu seda ei hõlma.
 Venemaal Jekaterinburgis tegi eduka hädamaandumise Air France'i reisilennuk Boeing 777, mis oli teel Pariisist Seouli ja mille pardal oli 290 inimest. Lennukil oli seiskunud üks mootoritest.
 Eestis Järva maakonnas toimus Kaitseliidu eestvedamisel Johan Pitka rahvamatk.

16. veebruar

 Ameerika Ühendriikides peatas Texase osariigi ringkonnakohtunik Andrew Hanen president Barack Obama immigratsioonireformi rakendamise, tuues põhjenduseks, et president eiras oma otsuste liiga kiire väljakuulutamise ja jõustamisega 1946. aasta haldusprotseduuride seadust.
 Ameerika Ühendriikides Lääne-Virginias Charlestoni lähistel sõitis teelt välja Põhja-Dakotast Virginiasse teel olnud 100 vaguniga kaubarong, mille laadungiks oli toornafta. 20 tsisternvagunit süttisid põlema. Kaks õnnetuspaiga lähedal asuvat väikelinna evakueeriti, põlengus hävis üks maja. Inimohvreid ei olnud.
 Belgias Brüsselis algas euroala ja Euroopa Liidu rahandusministrite kahepäevane kohtumiste seeria, millel osales ka Eesti rahandusminister Maris Lauri.
 Egiptuse lennuvägi korraldas kaks õhurünnakute lainet islamistliku äärmusorganisatsiooni Islamiriik positsioonidele Liibüa territooriumil. Rünnakud olid vastuseks eelmisel päeval avaldatud videole 21 Egiptuse kristlase tapmisest.
 Ida-Timoril astus ametisse peaminister Rui Maria de Araújo.
 Lõuna-Korea parlament kinnitas häältega 148:128 riigi uueks peaministriks Lee Wan-koo, kes astus ametisse järgmisel päeval.
 Saint Kittsis ja Nevises toimusid parlamendivalimised. Valimised võitis erakond Team Unity, mis sai 11-kohalises parlamendis 7 kohta.
 Sri Lanka president Maithripala Sirisena alustas oma ametiaja esimest välisvisiiti, külastades India pealinna New Delhit.
 Taanis esitati kahele mehele süüdistus 14. veebruaril 2 inimest tapnud ja 5 inimest haavanud Omar Abdel Hamid El-Husseini abistamises. 
 Ukraina kaitsejõudude esindajad teatasid mitmetest vaherahu rikkumistest venemeelsete mässuliste poolt. Jätkus tulevahetus Debaltseve ümbruses, kuid kokkupõrkeid esines ka Mariupoli lähistel. Venemeelsed mässulised ise süüdistasid omakorda Ukraina kaitsejõude suurtükitule avamises Donetski lennujaama pihta.
 Eestis viibis ametlikul visiidil Belgia asepeaminister Alexander DeCroo, kes kohtus siin Eesti majandus- ja taristuministri Urve Paloga.
 Eestis jäi allkirjastamata Eesti Tervise Fondi kuuepunktiline Eesti Terviseplatvorm, millest pidi saama neljale suuremale erakonnale alus tervisepoliitika kujundamisel. Paraku ei suutnud erakonnad platvormi osas üksmeelset seisukohta kujundada.

17. veebruar

 Ameerika Ühendriikides andis ametivande kaitseminister Ashton Carter.
 Birma president Thein Sein kuulutas Kokangi piirkonnas, kus 9. veebruaril puhkesid kokkupõrked valitsusvägede ja kohalike kokangi mässuliste vahel, välja kolmekuulise sõjaseisukorra. 
 Itaalia siseministeerium teatas, et tänavatele tuuakse võimalike terroriaktide ärahoidmiseks politseile appi 4800 kaitseväelast, kes hakkavad valvama eelkõige diplomaatilisi esindusi, diplomaatide residentse ja juudi kogukonna kasutuses olevaid hooneid.
 Kreeka peaminister Aléxis Tsípras nimetas presidendikandidaadiks paremtsentristliku erakonna Uus Demokraatia esindaja, juristi ja aastatel 2004–2009 siseministri ametit pidanud Prokópis Pavlópoulose.
 Rootsi politsei vahistas Stockholmis neli meest, keda kahtlustatakse islamistliku äärmusliikumise Islamiriik rahalises toetamises.
 Tšiili keskosa ja pealinna Santiagot tabas kohaliku aja järgi kell 11.35 5-magnituudine maavärin, mille epitsenter asus pealinnast 123 km kaugusel. Olulisi purustusi ega inimohvreid maavärin kaasa ei toonud.
 Venemaa president Vladimir Putin viibis ametlikul visiidil Ungaris.
 Eestis teatas Tallinna ühistranspordiettevõte Tallinna Linnatranspordi AS, et lõpetab alates jaanuarist 2016 trollibusside kasutamise Väike-Õismäe asumit teenindavatel trolliliinidel 6 ja 7 ning asendab need hübriidbussidega.

18. veebruar

 Ameerika Ühendriikides sai tagasiastunud John Kitzhaberi asemel Oregoni osariigi kuberneri kohusetäitjaks Oregoni riigisekretär Kate Brown.
 Kreeka parlament valis 233 poolthäälega riigi uueks presidendiks Prokópis Pavlópoulose. Tema vastaskandidaat, erakonna To Potámi esitatud Nikos Alivizatos sai vaid 30 parlamendiliikme toetuse.
 Liibanoni parlamendis ebaõnnestus 19. katse riigile uut presidenti valida. Valimiste järgmine voor määrati 11. märtsile.
 Lätis Riias algas Euroopa Liidu kaitseministrite kahepäevane mitteametlik kohtumine, kus osales ka Eesti kaitseminister Sven Mikser.
 Moldova parlament kinnitas 60 poolthäälega ametisse peaminister Chiril Gaburici ja tema valitsuskabineti.
 Saint Kittsi ja Nevise peaministrina astus ametisse Timothy Harris.
 Tais kiitis peaminister Prayuth Chan-ocha valitsus heaks 5 miljardi baati ehk umbes 154 miljoni USA dollari eraldamise põuast tingitud kahjude leevendamiseks.
 Ukraina kaitsejõud kinnitasid, et osa strateegilise tähtsusega Debaltseve linnast on langenud venemeelsete mässuliste kätte ja valitsusväed on alustanud linnast taandumist.
 Venemaa ja Lõuna-Osseetia allkirjastasid piirileppe ja strateegilise partnerluse eellepingu. Gruusia võimud mõistsid järgmisel päeval lepingute allkirjastamise hukka, süüdistades Venemaad Gruusia territoriaalse terviklikkuse rikkumises ja kavatsuses Lõuna-Osseetia annekteerida.
 Eestisse saabus ühepäevasele visiidile Hispaania kaitseminister Pedro Morenes, kes kohtus siin oma Eesti kolleegi Sven Mikseriga.
 Tallinnas algasid kuni 23. veebruarini kestvad Ukraina filmipäevad. Filmipäevade avamisel kinos Artis osales ka kultuuriminister Urve Tiidus.
 Tartu Ülikoolis toimus XIII Riigikogu valimiste eelne peaministrikandidaatide debatt. Ametis olev peaminister Taavi Rõivas debatil osaleda ei saanud.

19. veebruar

 Horvaatias jõustusid president Kolinda Grabar-Kitarovići volitused. Tseremoniaalselt oli ta ametisse vannutatud juba neli päeva varem, 15. veebruaril.
 Prantsusmaa parlamendi alamkojas toimus opositsiooni algatatud umbusaldushääletus peaminister Manuel Vallsi valitsuse suhtes. Valitsuse umbusaldamist toetas 234 parlamendiliiget, umbusalduse läbiminekuks oleks vaja olnud 289 parlamendiliikme toetus.
 Taani valitsus teatas, et eraldab sisejulgeoleku suurendamiseks 970 miljonit Taani krooni ehk umbes 150 miljonit USA dollarit. Ligi 415 miljonit krooni suunatakse välismaalt lähtuva terroriohu alase informatsiooni kogumiseks, 350 miljonit krooni julgeolekuteenistuste töö tõhustamiseks, eriti infotehnoloogia valdkonnas.
 Tai riigiprokuratuur esitas endisele peaministrile Yingluck Shinawatrale ametliku süüdistuse hoolimatuses. Shinawatra ajal ellu rakendatud süsteem riisikasvatajatele subsiidiumite maksmiseks tekitas uute võimude hinnangul riigile miljardeid USA dollareid kahju.
 Ukraina president Petro Porošenko teatas, et soovib Ukraina idaossa Ühinenud Rahvaste Organisatsiooni rahuvalvajate saatmist ja seal Euroopa Liidu politseimissiooni avamist. Presidendi taotluse kiitis heaks ka Ukraina Rahvusliku Julgeoleku ja Kaitse Nõukogu.
 Venemaal Moskvas mõistis kohus ebaseadusliku meeleavalduse organiseerimise eest 15 päevaks vangi opositsiooniliidri Aleksei Navalnõi.
 Eestis lõpetas töö XII Riigikogu.
 Eestisse toodi tagasi ja viidi otse vanglasse ennast kolm aastat Suurbritannias varjanud endine poliitik Anna-Maria Galojan. Galojan mõisteti jaanuaris 2012 süüdi 60 000 euro omastamises ajal, mil ta töötas mittetulundusühingu Eesti Euroopa Liikumine juhina. 
 Tallinna Linnavolikogu otsustas toetada volikogu esimehe Toomas Vitsuti algatust teha Vabariigi Valitsusele ettepanek muuta kohaliku omavalitsuse volikogu valimise seadust viisil, mis lubaks vähendada üle 300 000 elanikuga omavalitsuste volikogude liikmete arvu 51 inimeseni. Ainus kohalik omavalitsus, mida seadusemuudatus Eestis puudutaks, oleks Tallinna linn.
 Maalehe uueks peatoimetajaks nimetati Andres Eilart, kes alustab sellel ametikohal tööd 16. märtsil.

20. veebruar

 Ameerika Ühendriikides määrati Virginia osariigi endise kuberneri abikaasale Maureen McDonnellile 12 kuu ja 1 päeva pikkune vangistus. McDonnell mõisteti süüdi ärimehelt pistise võtmises.
 Ameerika Ühendriikide uus kaitseminister Ashton Carter alustas oma esimest välisvisiiti, külastades Afganistani.
 Belgias Brüsselis toimus euroala rahandusministrite erakorraline kohtumine Kreeka abiprogrammi küsimuses. Järgmiseks päevaks jõuti kokkuleppele Kreeka abiprogrammi pikendamises nelja kuu võrra. 
 Euroopa Liit pikendas üheks aastaks majandussanktsioone Zimbabwe vastu. Ühtlasi pikendati ka president Robert Mugabele ja tema abikaasale kehtestatud reisikeeldu.
 Jeemenis jõudsid võimujagamisläbirääkimisi pidanud poliitilised jõud kokkuleppele rahvusliku üleminekunõukogu moodustamises.
 Somaalia pealinnas Muqdishos ründas islamistlik äärmusorganisatsioon Al-Shabaab hotelli Central, kus viibisid rünnaku ajal mitmed valitsusametnikud. Hotelli juures õhiti autopomm, hiljem plahvatas teine pomm ka hotelli sees. Rünnakus hukkus 25 inimest, teiste seas ka üks parlamendiliige. Vigastatute seas oli kaks ministrit.
 Šveitsis Zürichist 30 km põhja pool Rafzi väikelinnas asuval raudteeristmikul põrkasid kohaliku aja järgi kella 6.45 ajal kokku kaks reisirongi. Õnnetuses sai vigastada vähemalt 5 inimest.
 Eesti majandus- ja taristuminister Urve Palo alustas ametlikku visiiti Poolas.
 Tallinnas toimus mitmete tipp-poliitikute ja arvamusliidrite osalusel majanduskonverents "Kas riigikapitalism päästab Eesti seisakust?".

21. veebruar

 Araabia Ühendemiraatides Dubais puhkes tulekahju maailma ühes kõrgemas elumajas, 79-korruselises (330 meetri kõrguses) pilvelõhkujas. Pilvelõhkuja elanikud evakueeriti ajutiselt, inimesed põlengus kannatada ei saanud.
 Jeemeni võimult sürjutatud president ‘Abd Rabbuh Manşūr al-Hādī vabastati koduarestist. Ta lahkus kohe Sanaast presidendi residentsist ja suundus oma kodulinna Adenisse, kus tegi avalduse, et on endiselt riigi seaduslik president.
 Nigeeria armee vallutas äärmuslikult islamiliikumiselt Boko Haram tagasi Baga piirilinna.
 Ukrainas õnnestus Euroopa Julgeoleku- ja Koostööorganisatsiooni vaatlejatel pääseda lõpuks venemeelsete mässuliste kontrolli alla langenud strateegiliselt olulisse Debaltseve linna.
 Eesti peaminister Taavi Rõivas alustas kahepäevast visiiti Ukraina pealinnas Kiievis, et osaleda Euromaidani sündmuste esimese aastapäeva tähistamisel.
 Eestis toimus lauluvõistluse Eesti Laul 2015 finaalkontsert. Võistluse võitis Stig Rästa ja Elina Borni esitatud lugu "Goodbye to Yesterday", mis esindab Eestit ühtlasi 2015. aasta Eurovisiooni lauluvõistlusel.

22. veebruar

 Ameerika Ühendriikides Los Angeleses toimus Oscarite auhinnagala. Parima filmi ja parima režissööri auhinnad läksid filmile "Lindmees" ja selle lavastajale Alejandro González Iñárritule. Parima meespeaosatäitja auhinna sai Eddie Redmayne Stephen Hawkingi rolli eest filmis "Kõiksuse teooria", parima naispeaosatäitja auhinna Julianne Moore kirjandusprofessor Alice Howlandi rolli eest filmis "Ikka veel Alice". Parima võõrkeelse filmi Oscari pälvis Poola film "Ida", samas kategoorias kandideeris esimest korda Oscarile ka Eesti film "Mandariinid".
 Bangladeshis Padma jõel läks ümber Paturiast Daulatdiasse teel olnud parvlaev, mille pardal oli üle 150 reisija. Õnnetuses hukkus vähemalt 66 inimest.
 Jeemenis teatas võimult lahkunud, kuid juriidiliselt endiselt presidendi ametikohal olev ‘Abd Rabbuh Manşūr al-Hādī tema kutsel Adenisse saabunud Jeemeni lõunaprovintside kuberneridele ja sõjaväekomandöridele, et soovib taas asuda täitma oma kohuseid presidendina.
 Komooridel toimus parlamendivalimiste teine voor. Kõige edukamaks osutus Komooride Arengu Liit, mis pälvis 29,1% valijate tulemuse. Valimisaktiivsus oli 73,1%.
 Maldiivide politsei vahistas riigi endise presidendi Mohamed Nasheedi, kellele esitati süüdistus terrorismis ja keda kahtlustati kavatsuses ülekuulamise eel riigist lahkuda.
 Mehhiko Vaikse ookeani rannikut tabas 6,2-magnituudine maavärin, mille epitsenter asus 242 km edelas Cihuatláni linnast. Olulisi purustusi maavärin ei tekitanud ja tsunamiohtu ei tuvastatud.
 Türgi armee viis öösel Süüria territooriumil läbi operatsiooni, et päästa islamistlike võitlejate piiramisrõngasse jäänud umbes 40 Türgi sõdurit. Türgi sõdurid viibisid Süüria territooriumil, et kaitsta Osmanite riigi rajaja Osman I vanaisa Suleiman-šahhi hauda. Koos sõduritega toimetati uude asukohta ka Suleiman-šahhi säilmed.
 Ukraina idaosa suurimas linnas Harkivis toimus Euromaidani mälestusürituse ajal plahvatus, milles hukkus üks politseinik ja üks tsiviilisik. Ukraina võimud nimetasid toimunut terroriaktiks.
 Ukraina idaosas vahetasid valitsusväed ja venemeelsed mässulised omavahel sõjavange. Valitsusväed andsid üle 52 mässuliste võitlejat, mässulised vabastasid omalt poolt 130 valitsusvägede sõdurit.

23. veebruar

 Kanadas astus Prints Edwardi saare peaministrina ametisse Wade MacLauchlan.
 Eesti president Toomas Hendrik Ilves andis Rakvere Teatris üle riiklikud teenetemärgid.
 Eesti peaminister Taavi Rõivas andis koos haridus- ja teadusminister Jevgeni Ossinovski ning kultuuriminister Urve Tiidusega Tartu Ülikoolis üle riiklikud teadus-, spordi- ja kultuuripreemiad. Õhtul esines ta Vabariigi aastapäeva kõnega Tartu linnapea Urmas Klaasi korraldatud vastuvõtul Vanemuise kontserdimajas.
 Maa-ameti peadirektorina alustas tööd Tambet Tiits.
 Eestis oli ametlikul visiidil Suurbritannia välisminister Philip Hammond, kes kohtus siin oma Eesti kolleegi Keit Pentus-Rosimannusega.
 Tallinnas toimunud pidulikul Vabariigi aastapäeva aktusel andis põllumajandusminister Ivari Padar üle põllumajandusministeeriumi teenetemärgid.
 Võrus Võru Instituudis esitleti esimest eesti-võru sõnaraamatut. Üritusel osales ka kultuuriminister Urve Tiidus.

24. veebruar

 Ameerika Ühendriikides Chicagos toimusid linnapea valimised. Enim hääli kogusid ametis olev linnapea Rahm Emanuel (45,4%) ja Jesús García (33,9%). Valimisaktiivsus oli 32,3%. Valimiste teine voor toimub 7. aprillil.
 Jamaica parlament dekriminaliseeris väikese koguse marihuaana omamise isiklikuks otstarbeks.
 Kanadas nimetati föderaalvalitsuse volinikuks Yukonis Douglas George Phillips ja Loodealadel George Tuccaro.
 Leedus Vilniuses algasid 27. veebruarini kestvad Balti sõjaväespordi II talimängud, millel osales ka Eesti kaitseväe esindus.
 Tšehhi kaguosas Uherský Brodi linna restoranis Družba toimunud tulistamises hukkus kaheksa inimest, misjärel ründaja sooritas enesetapu. Tulistajaks oli 63-aastane kohalik elanik, kelle teo puhul peeti peamiseks motiiviks tema vaimseid häireid.
 Venemaa president Vladimir Putin nimetas Juudi autonoomse oblasti kuberneri kohusetäitjaks Aleksandr Levintali, kelle volitused jõustusid järgmisest päevast seoses senise kuberneri Aleksandr Vinnikovi ametiaja lõppemisega.
 Eestis tähistati Eesti Vabariigi aastapäeva. Pidulik lipuheiskamise tseremoonia, aastapäeva jumalateenistus ja kaitsejõudude paraad toimusid sel aastal Narvas.
 Eesti president Toomas Hendrik Ilves korraldas Jõhvi Kontserdimajas Eesti Vabariigi aastapäeva piduliku vastuvõtu.

25. veebruar

 Afganistanis Panjshēri provintsi tabanud lumelaviinides hukkus vähemalt 187 ja sai vigastada 129 inimest.
 Ameerika Ühendriikides vabastati vanglast Guatemala endine president Alfonso Portillo, kes kandis alates 2014. aastast karistust Hiina Vabariigilt 2,5 miljoni USA dollari altkäemaksu vastuvõtmise eest.
 Austria parlament võttis vastu muudatused 1912. aasta seadusesse, mis seadustas Austrias islami. Uued seadusemuudatused olid suunatud islami radikalismi vastu, keelustades muuhulgas mošeede ja imaamide välismaise rahastamise. Samal ajal laiendati muslimite õigusi tähistada oma usupühi ja loodi võimalused imaamide koolitamiseks riigi kulul.
 Suurbritannias Londonis toimus Briti muusikaauhindade Brit Awards gala. Parima Briti albumi auhinna sai Ed Sheeran oma albumi x eest, ühtlasi sai Sheeran ka parima Briti meessooloartisti auhinna. Parimaks Briti naissooloartistiks tunnistati Paloma Faith.
 Togo president Faure Gnassingbé teatas oma kavatsusest kandideerida aprillis toimuvatel presidendivalimistel.

26. veebruar

 Ameerika Ühendriikides Washingtonis muutus legaalseks väikese koguse marihuaana omamine isiklikuks otstarbeks. Uue seaduse kohaselt muutus üle 21-aastastel inimestel seaduslikuks kuni 56 grammi marihuaana omamine ja kaasas kandmine.
 Ameerika Ühendriikides Missouri osariigi lõunaosas Tyrone'i asulas tappis 36-aastane Joseph Aldridge seitse inimest ja lasi lõpuks maha ka iseenda. Tulistaja motiivid jäid esialgu selgusetuks, spekuleeriti, et intsidendi võis põhjustada tema vähihaige ema surmaga kaasnenud emotsionaalne trauma.
 Hiina kehtestas aastase keelu elevandiluu impordile. Otsus oli ilmselt ajendatud süüdistustest, et Hiina suur nõudlus elevandiluu järele kihutab tagant elevantide salaküttimist Aafrikas.
 Kanada ülemkohus jättis jõusse kodakondsusvande, mis nõuab selle andjatelt truuduse vandumist ka Suurbritannia monarhile kui Kanada riigipeale. Vande olid vaidlustanud kolm Kanada kodakondsuse taotlejat, kes ei soovinud anda truudusvannet konkreetsele inimesele.
 Lõuna-Korea ülemkohus dekriminaliseeris abielurikkumise ja tühistas alates 1953. aastast kehtinud seaduse, mis võimaldas määrata abielurikkumise eest kaheaastase vangistuse. Seaduse alusel oli viimase seitsme aasta kestel karistatud 5500 inimest.
 Nigeeria põhjaosas Biu ja Josi linna bussijaamades toimunud pommirünnakutes hukkus vähemalt 32 inimest. Rünnakud korraldas islamistlik äärmusorganisatsioon Boko Haram.
 Suurbritannia prints William alustas neli päeva kestvat visiiti Jaapanis.
 Ukraina kaitseministeerium teatas, et alustas vastavalt relvarahu leppele raskerelvastuse tagasitõmbamist rindelt riigi idaosas.
 Eestis toimus telekanalil TV3 kuue suurema erakonna valimisnimekirjade esinumbrite debatt. Keskerakonna esimees traditsiooniliselt debatis ei osalenud, erakonda esindas Kadri Simson.

27. veebruar

 Itaalia parlamendi alamkoda kiitis heaks valitsusele mittesiduva resolutsiooni tunnustada Palestiina iseseisvust. Palestiina iseseisvuse tunnustamist toetas 300, vastu oli 45 saadikut.
 Kuveit ja Araabia Ühendemiraadid teatasid, et taasavavad oma saatkonnad Jeemeni lõunaosa keskuses Adenis, mitte pealinnas Sanaas. Sellega avaldasid need riigid toetust Adenisse põgenenud ja seal taas oma kohustusi täitma asunud seaduslikule presidendile ‘Abd Rabbuh Manşūr al-Hādīle.
 Maldiividel avaldasid tuhanded inimesed meelt, nõudes endise presidendi Mohamed Nasheedi vahi alt vabastamist ja ametis oleva presidendi Abdulla Yameeni tagasiastumist. Pealinnas Malés toimusid ka kokkupõrked meeleavaldajate ja politsei vahel.
 Mehhiko föderaalpolitsei vahistas riigi tagaotsituima narkoparuni, Templirüütlite kartelli juhi ja endise algkooliõpetaja Servando Gómez Martíneze, keda tunti hüüdnime "La Tuta" all.
 Venemaa president Vladimir Putin nimetas Handi-Mansi autonoomse ringkonna kuberneri kohusetäitjaks tema ametiaja lõppemise tõttu senise kuberneri Natalja Komarova.
 Venemaa pealinnas Moskvas mõrvati hilisõhtul üks juhtivaid opositsioonipoliitikuid Boriss Nemtsov. Nemtsov tapeti kohaliku aja järgi kell 23.31 Moskva Kremli lähistel Bolšoi Moskvoretski sillal, kui tema pihta tulistati 7–8 lasku, millest 4 tabasid poliitikut. President Vladimir Putin nimetas toimunut provokatiivseks palgamõrvaks ja teatas, et asub ise juhtima mõrva lahendamiseks moodustatavat kõrgetasemelist komisjoni.
 Eestis oli ametlikul visiidil Leedu haridus- ja teadusminister Dainius Pavalkis, kes tutvus visiidi raames Tartus loodus-, täppis- ja tehnikateaduste alal tehtavate arendustegevustega.
 Eesti Rahvusraamatukogus toimus Eesti Raamatukoguhoidjate Ühingu aastakoosolek ja paneeldiskussioon "Raamatukogu erakondade kultuuripoliitikas". Teiste poliitikute seas osales diskussioonis ka kultuuriminister Urve Tiidus.
 Tallinnas Eesti Teaduste Akadeemia hoones toimus Majanduskoostöö ja Arengu Organisatsiooni (OECD) aruande esitlus. Tegemist oli OECD, Eesti ja Soome ühisprojekti aruandega, mis käsitleb parimaid riigivalitsemise praktikaid rahvusvahelises võrdluses ning annab soovitusi piiriülese e-valitsemise alase koostöö edendamiseks Eesti ja Soome vahel. Raporti esitlusel osalesid teiste seas Eesti peaminister Taavi Rõivas ja OECD peasekretäri asetäitja, Soome endine peaminister Mari Kiviniemi.
 Ida-Virumaal Vaivara vallas avati Sinimäe Põhikooli uus hoone. Hoone avamisel osales ka haridus- ja teadusminister Jevgeni Ossinovski.

28. veebruar

 Egiptuses Kairos tunnistas kohus Palestiina poliitilise liikumise Ḩamās terroriorganisatsiooniks. Ühtlasi kinnitas kohus islamistliku organisatsiooni Muslimi Vennaskond viimasele juhile Muḩammad Badī‘le määratud eluaegse vanglakaristuse.
 Itaalia immigratsioonivastase erakonna Põhjaliiga tuhanded toetajad avaldasid Roomas meelt peaminister Matteo Renzi valitsuse vastu, süüdistades seda Itaalia mahamüümises ja reetmiseks Euroopa Liidu võimudele Brüsselis. 
 Lesothos toimusid parlamendivalimised.
 Eesti Rahvusringhäälingu kanalites Eesti Televisioon ja Vikerraadio toimusid Riigikogu valimistel osalevate erakondade peaministrikandidaatide debatid.

 2015-02